Plaasskool in stad span unieke filosofie inLaerskool Die Krans-leerders. Foto: Verskaf Janetta van Niekerk, die stigter en skoolhoof van Laerskool Die Krans, sê háár onderwysfilosofie het tot groot sukses gelei vir ŉ unieke plaasskooltjie in die stad. Janetta is in 2004 gevra om ŉ kleuterskool te begin vir die NG gemeente Skuilkrans. Dié skool was deel van die jeugbediening wat sy geriewe tot beskikking van die skool gestel het. Die skool het aanvanklik net 12 kinders gehad en nou, in 2016, is daar 330. “Ons bedryf die skool as drie afsonderlike afdelings: Kransjakker-kleuterskool, Die Krans Grondslagfase en Die Krans Intermediêre fase. Kleintjies van 18 maande tot vyf jaar is by die kleuterskool. Van graad R tot 3 is hulle in die Grondslagfase van Laerskool Die Krans. In die Intermediêre fase het ons nou ons eerste graad 5’s. Ons glo dat elke ouderdomsgroep besonders is en dat ŉ kind die kans moet hê om daardie fase ten volle uit te leef sonder dat ŉ ouer kind domineer of meerderwaardig toekyk.” Sy sê die Christelike karakter van die skool verseker dat daar ŉ groot aanvraag is. “Die aanvraag groei heeltyd – waarskynlik danksy die besondere karakter, Christelike aard en familiegerigte werkswyse van ons skool. Ons volg nie ŉ keuringsproses nie. Dié wat eerste aansoek doen, word eerste gehelp. Boeties en sussies van reeds ingeskrewe kinders kry voorkeur. Ons is gewoonlik teen Mei reeds vol vir die volgende jaar. Ons het kinders wat al twee jaar lank op ŉ waglys is.” Die Atterbury Trust is ook betrokke by dié skool. “Ons noue pad met die NG gemeente Skuilkrans het begin skei en ons het toe ŉ maatskappy sonder winsbejag gestig. Alle ouers wat skoolgeld betaal, is lede van hierdie maatskappy. Ons het vinnig besef dat ons ŉ beduidende verskil in mense se lewe maak en moes daarom seker maak dat die skool ontwikkel. Ons het ŉ sakeplan saamgestel en sakelui begin spreek. Ná verskeie draaie het ons by Atterbury Trust uitgekom, wat as een van sy hoofdoelstellings die bevordering van Afrikaanse opvoeding het,” het sy oor dié instansie vertel. Sy sê ŉ kind se skoolervaring gedurende sy eerste nege jaar is van sleutelbelang. “Ek glo dat ’n mens dan besig is om die fondament van ŉ lewenshuis te grawe. As die fondament sterk is, kan ’n mens ŉ kasteel daarop bou.” Dit is uiteraard ook belangrik dat leerders in die skool toegelaat word om foute te maak en wel hul potensiaal bereik. “ŉ Kind op hierdie ouderdom moet sukses ervaar en in homself glo. Hy moet beleef dat die lewe vir hom ‘ja’ sê, ongeag sy potensiaal. Kinders wat gelukkig is, veilig voel en tuis is, wil leer. Kinders moet toegelaat word om foute te maak; dit is deel van die lewe.” Dit is ook belangrik om kinders se menswaardigheid te ontwikkel en te vertroetel. “Tot en met ongeveer nege jaar is ŉ kind in ŉ selfsugtige fase van sy lewe. Ek glo dat dit met ŉ doel is: Hulle is nog besig om hulself te ontdek en te bepaal wie hulle is. By ons is daar elke oggend ŉ onderwyseres aan diens by die skoolhekkie. Elke kind word persoonlik gegroet en daar word nog toepaslike vrae gevra: “Ek sien jou hare is gesny?” of “Kuier Ouma nog by julle?” Die ondersteuning wat hierdie belangstelling in ŉ kind se lewe uitstraal, is van onskatbare waarde. Om ’n kind se eiewaarde te verhoog, glo ons ook dat hulle onvoorwaardelik aanvaar moet word.” Dit is vir haar belangrik om ŉ privaat skool as maatskappy te bestuur waarby die ouers betrokke is. “Elke kind verdien die voorreg om aanvanklik in die moedertaal onderrig te word. Taal is meer as net ŉ kommunikasiemiddel, dit is deel van ’n mens se identiteit. Engels as tweede taal is belangrik, want dit is hoe ons met mekaar en die wêreld kan kommunikeer. Onderwys, veral by laerskole, is ons land se enigste oplossing. Ons is baie ver van ŉ ideale onderwyskultuur vir elke kind in hierdie land en ek glo dit is moontlik.” Oor Laerskool Die Krans koester sy groot drome. “Vir my is die heel belangrikste dat die skool sy besondere karakter sal behou. Ek sou egter eerder nog so ŉ skool wou begin as om die skool te groot te laat word. Ons hoop om oor 11 jaar ŉ volledige skool te wees tot graad 7 met twee klasse per ouderdomsgroep. Ons is op nóg ŉ vlak baie dankbaar teenoor Atterbury Trust en dit is dat hulle dit vir ons moontlik gemaak het om deel te wees van die vennootskap wat nuwe sportterreine langs die N1 en N4 ontwikkel – dis naby ons skool en gaan groot verligting bring vir ons sportbehoeftes.” Vir meer inligting oor Die Krans, besoek hulle webwerf.